
Je li tetoviranje grijeh? 
Stajalište judaizma, islama i kršćanstva o tetoviranju 


Ldszl6 Heka'* 


Sažetak 


Tetovaže su prisutne u ljudskoj populaciji od davnine. U životu plemenskih kul- 
tura imale su višestruko značenje. Članovi plemena tim su ritualom postajali 
ravnopravni članovi zajednice, stjecali su društveni rang, funkciju, pokazali da su 
sposobni podnositi bol, a pleme je postalo dobro definirano i prepoznatljivo. To 
je imalo sličan učinak i na pojedine njegove članove, pomažući im u razvijanju 
identiteta. U 20. stoljeću taj su način obilježavanja preuzeli članovi uličnih bandi 
i kriminalnih organizacija radi grupne identifikacije, a u zadnja dva desetljeća 
postao je globalni modni trend, koji je preko američke subkulture zahvatio i velik 
dio europske populacije. Ipak, judaizam, kršćanstvo i islam kao vjerski pravni 
sustavi ne gledaju blagonaklono na tetovaže kao oblik oštećivanja tijela. U ovom 
radu prikazujemo stajališta ta tri pravna sustava o tetovažama. 


Ključne riječi: tetoviranje; tetovaža; tijelo; lice; judaizam; islam; kršćanstvo 


Uvod 


Pravni sustavi koji se temelje na vjeri u jednoga Boga i na Objavi (judaizam, 
kršćanstvo i islam) danas uglavnom postoje pored državnoga prava, izuzev ne- 
koliko muslimanskih država u kojima je šerijat jedini izvor prava. Više od tri 
milijarde kršćana, muslimana i židova vjeruje i prihvaća da je Bog čovjeka stvo- 
rio na svoju sliku (Košić, 2019). To s jedne strane znači da svaki od nas u sebi i 
na sebi nosi “sliku Božju" (imago Dei) te kao takav ima neotuđivu vrijednost i 
dostojanstvo (Košić, 2019). S druge strane, čovjek predstavlja jedinstvo tijela i 
duše, te je »kao cjelina u svojoj duhovnoj i tjelesnoj dimenziji nositelj slike Bož- 
je« (Košić, 2019). Biskup Vlado Košić zaključuje kako tijelo »spada u čovjekov 
osobni identitet u tolikoj mjeri da je sam Bog postavši pravim čovjekom u Isusu 
Kristu uzeo stvarno ljudsko tijelo« (Košić, 2019). Poruka da je naše tijelo »hram 

Svetoga Duha« (1 Kor 6,19) kršćanina upućuje na uzdržavanje od bilo kakve 
radnje koja bi naštetila tijelu. Sveti Pavao apostol zabilježio je: »A sam Bog mira 
neka vas posvema posveti i cijelo vaše biće — duh vaš i duša i tijelo — neka se 
besprijekornim, sačuva za dolaska Gospodina našega Isusa Krista« (1 Sol 5,23). 

Kršćanina, židova i muslimana Bog poziva na jednostavnost i skromnost u 
odijevanju i izgledu, jer se pri vrednovanju osobne vrijednosti ne oslanja na vanj- 
ski izgled, nego na nutarnju ljepotu (Kiš, 2003, 109). Tetovaža je kao intervencija 
na čovjekovu licu ili tijelu motivirana željom da se pojedinac nekomu svidi, jer 
nije zadovoljan svojim izgledom (Presečan, 2019). Katolicima tetovaža nije izrije- 
kom zabranjena, za razliku od židova, kojima je to oblik idolatrije, ili muslimana, 
koji u njoj vide oštećivanje ljudskoga lica ili tijela. 


1. Tetoviranje 


Tetoviranje se obično definira kao trajno unošenje tinte različitih boja u kožu 
uz pomoć posebno izrađenih igli (Sanders i Vail, 2008). Stoljećima je taj običaj 
bio povezan s primitivnim kulturnim zajednicama, mornarima, prostitutkama, 
robovima i zatvorenicima, dakle ljudima koji se na taj način bili obilježeni kako 
bi mogli biti razlikovani od cijele zajednice (Peterson, 1997, 46). I sama izvorna 
riječ tatau (tattaow i tattow) potječe iz Polinezije i znači “obilježiti ili “označiti?.! 
Običaj su od Maura preuzeli pomorci i donijeli ga u Zapadnu civilizaciju, a na 
Istoku je taj način “označavanja" odavno poznat. U Kini je svojedobno to bilo 
propisano kao kazna za oko dvjesto kaznenih djela. Počinitelju su utetovirali sra- 
motni žig, koji je onemogućavao njegovu društvenu integraciju. Taj bi mu žig u 
slučaju počinjenja krađe bio utisnut iza uha, a u slučaju težega kaznenoga djela 
stavljan je na lice (Reed, 2000, 360). Seneka i Vergilije potvrđuju da su mnogi 
zatvorenici i kriminalci kod Rimljana i Grka imali tetovaže na tijelu. Taj običaj 
dokinuo je car Kostantin, jer je smatrao kako je čovjek zrcalo Božjega lica, pa se 
ono ne smije ni umazati ni promijeniti. Isto je mišljenje od 12. stoljeća zastupala 
Katolička crkva, pa je tetoviranje rađeno samo u zatvorima, u podzemlju (prosti- 
tutke, kriminalci) i među robovima. Ruski car Petar Veliki zapovjedio je da sva- 
komu vojniku mora biti tetoviran znak križa na ruci, a u Indiji su zatvorenicima 
osuđenima na doživotni zatvor na čelo tetovirali njihovo osobno ime. I osuđenike 
u Australiji, koji su također služili na brodovima, vlasti su dale tetovirati izlažući 
ih tako javnoj osudi (Awofeso, 2002, 167). Tetovažama su u SAD-u i Velikoj 
Britaniji obilježavali dezertere, u sovjetskom gulagu zatočenike, a u nacističkim 
logorima smrti židove. Stručnjaci se slažu da je tetovaža informacija, biljeg, koji u 
određenim slučajevima i unutar grupa koje su sačuvale primitivne običaje (zatvo- 
renici, yakuze, članovi bandi) služi kao identifikacijska oznaka (Fliegauf, 2014, 


1 U Europi je riječ tatoo prvi zabilježio prirodoznanac Joseph Banks (1796.) na brodu Endeavour 
kapetana Jamesa Cooka. Iz brodskoga dnevnika kapetana Cooka ta je riječ, ali i običaj tetovira- 
nja, proširena diljem svijeta. Do tada su u prijevodu Staroga zavjeta za simbole urezane u tijelo 
koristili izraze zarezotina, ogrebotina ili žigosanje i bili su izrijekom zabranjeni. 

54). Polovicom 20. stoljeća članovi američkih uličnih bandi tetovirali su simbole 
svoje bande po uzoru na japanske yakuze, a i zatvorenici svojim tetovažama “po- 
ručuju" tko su i kojoj bandi pripadaju (Moorman, 2020). 

Utiskivanje željene “poruke (simbola, slike, teksta) u tijelo bolna je radnja 
koja se ubraja među distorzivne intervencije, zajedno s bušenjem ušiju, usana 
ili nosa, zašiljenjem ili izbijanjem zubiju i dr. Možemo reći kako je riječ o sa- 
moozljeđivanju kojim se trajno mijenja originalni izgled čovjekova lica ili tijela 
(Hodov&n, 2013, 72). S obzirom na to da je tetoviranje još i danas ponajprije 
povezano s kriminalom, već je odavno u fokusu istraživanja kriminalistike i kri- 
minologije. 


1.1. Zašto se ljudi tetoviraju 


Možebitno je običaj tetoviranja u Hrvatskoj, Bosni i Hercegoni i Albaniji pre- 
uzet još od ilirskih plemena, ali je uslijed turske provale na Balkan tetovaža Hr- 
vatima i Albancima katolicima postala sredstvo obrane od Osmanlija i njihovih 
pokušaja da katolkinje uzmu sebi za žene ili da se koriste sebi pridržanim pravom 
prve bračne noći. Urezivanjem križa na tijelo mlade djevojke određivan je njezin 
vjerski identitet te je putem neverbalne komunikacije sugeriran muslimanskim 
(turskim) muškarcima njezin kršćanski identitet (Gliick, 1889, 81; Herceg, 2017, 
343; Stipčević, 1974, 80). Istraživanje odnosa prema tomu jedinstvenomu vidu te- 
tovaže, koji je ponegdje sačuvan do danas, pokazalo je specifične rezultate među 
hrvatskim ispitanicima (Haluga i Sviličić, 2020, 146). Još i danas je u zlatarskim 
i filigranskim radnjama (taj obrt još uvijek često obavljaju Albanci katolici) u 
dalmatinskim gradovima moguće vidjeti, doduše sada već starije, Albanke ka- 
tolkinje s tetoviranim križevima na vidljivim dijelovima tijela (rukama ili rjeđe 
čak na čelu). Te su tetovaže izvedene priručnim sredstvima i na njima je jasno 
uočljivo kako nisu napravljene radi uljepšavanja, kao dekoracije, nego su služile 
za obranu dostojanstva. 

No, za razliku od toga oblika tetoviranja, koji još ponegdje postoji u Bosni i 
Hercegovini, ili pak tetovaža koje izražavaju plemensku pripadnost i članstvo u 
nekom kartelu ili bandi, danas smo svjedoci pomodnoga tetoviranja koje nema 
posebnu motivaciju. Tetovirana osoba jednostavno želi “nešto? staviti na svoje ti- 
jelo, smatrajući da se time ukrašava. Zato je ponekad teško odrediti razlog zašto 
je netko dao “urezati* svoje tijelo. Kao i svaka moda, tako i tetoviranje protekom 
vremena postaje prihvatljivo, pa je zato uočljiva i generacijska diferenciranost 
u pogledu odnosa prema tetovažama. Stariji su ljudi, konzervativci, dakle oni 
koji poštuju tradicijske vrijednosti, mahom neskloni tetovažama i povezuju ih s 
narkomanima, kriminalcima, zatvorenicima i članovima bandi, a mladi i osobe 
koje sebe smatraju liberalnima (ma što to značilo) prijemčivi su za taj vid never- 
balne komunikacije. Naime, tetovaža može biti motivirana željom tetoviranoga 
da na tijelu ima lijepu, zahtjevnu dekoraciju, čime želi naglasiti tjelesnost, ali isto 
tako njome želi poslati poruku, pokazati ekstravagantnost, izazvati pozornost, 
pripadnost kulturnomu ili nekomu drugomu krugu. Pritom vrijedi stara latinska 
izreka de gustibus non est disputandum, to jest ono što je nekomu lijepo u očima 

drugoga može biti upravo suprotno. Zato postoji dvojba je li tetovaža ukras ili 
pak blamaža (usp. Hrvatsko Nadzemlje, 2021). Uvodno spomenimo i činjenicu 
da je neprijeporno kako se tetoviranoj osobi u tijelo unose i opasne kemikalije. 
Stoga je Europska unija od utorka 4. siječnja 2022. zabranila oko četiri tisuće naj- 
češćih kemikalija koje se nalaze u obojenim tintama, pa stoga tetoviranje u boji 
na području Europske unije načelno više nije moguće. Naime, ta moda zahvaća 
sve veći broj državljana Europske unije. Godine 2003. bilo je 5% tetoviranih, a 
sada ih je 12% (usp. Portal Novi list, 2022). 


1.2. Motivi za tetoviranje 


Kao što smo spomenuli, tetovaža kao sredstvo neverbalne komunikacije ima 
za cilj izazvati pozornost. Proizvod je potrošačke kulture, a modni trend postala 
je s pojavom aerobika, jogginga, body buildinga, zdravoga načina života, koji su 
u prvi plan istaknuli tjelesnost. Posredstvom masovnih medija (film, televizija, 
glazba) u američkoj subkulturi sve više mladih poistovjećivalo se je s izvođačima 
hip-hop, rap, odnosno gangsta glazbe, koji nisu tajili svoje veze s podzemljem. 
Preuzimanjem toga glazbenoga izričaja, odijevanja, ponašanja i dakako tetovaža 
američka mladež imala je planetarni utjecaj na cijeli svijet, koji često oponaša 
američki uzor (Lad&nyi, 2018). 

O motivaciji za tetoviranje provedeno je više istraživanja, koja su pokazala 
da je tetoviranje ipak dominantno muški običaj, iako se u zadnje vrijeme znatno 
povećava broj tetoviranih žena. U SAD-u je 2006. godine u ukupnoj odrasloj 
populaciji bilo 24% tetoviranih žena uglavnom u dobnoj skupini od 20 do najviše 
31 godine (Wohlrab et al., 2007, 90). U jednom od istraživanja motivacijske po- 
zadine najviše je ispitanika navelo naglašavanje individualnosti kao glavni razlog 
za tetoviranje, tvrdeći da tako ističu pojedinačne kvalitete i posebnost, jedinstve- 
nost (Hodovan, 2010; Stirn, 2004, 51). Drugi najčešći motiv bio je estetski, jer su 
tetovirane osobe uvjerene da tetovaža uljepšava njihovo tijelo i jer je tetoviranje 
moderno. Nemali broj upitanih rekao je da se je na taj zahvat odlučilo kako bi 
označili članstvo u grupi, to jest privrženost određenoj subkulturi, suosjećanje s 
njom i želju za integracijom. Potraga za duhovnim, kulturnim simbolima i tradi- 
cijom kao motiv bio je prisutan skoro isključivo među fakultetski obrazovanim 
ispitanicima. Sljedeći motivacijski čimbenik bila je želja za utiskivanjem u tijelo 
pečata osobnoga iskustva. Prema nekim zapažanjima, zlostavljane žene tim bol- 
nim činom i utiskivanjem tetoviranoga znaka na oštećenom dijelu svojega tijela 
daju mu novi smisao te ga time “vraćaju u svoj posjed". Otpor ili prkos kao moti- 
vacijski čimbenik znakovit je za mlađu populaciju, napose one koji su se tetovirali 
unatoč roditeljskoj zabrani ili protivljenju. Bilo je ispitanika koji su smatrali da 
su time postali seksualno privlačni, kao i onih koji se toliko često tetoviraju da su 
postali tatoo-ovisnici. 

Među ispitanicima s nižim obrazovanjem (kvalificirani radnici) najtipičnija 
motivacija bilo je članstvo u grupi, odnosno estetika, a u skupinama s višim obra- 
zovanjem (matura, fakultet) uočljivi su još i želja za naglašavanjem individualno- 
sti i duhovno-kulturni aspekt. 

U vezi s razlogom za tetovažu spomenimo i to da je čak 42% ispitanika navelo 
da su šest mjeseci prije nego što su se tetovirali prošli kroz životnu krizu: rastava, 
smrt u obitelji, gubitak posla, ljubavno razočaranje, drugi problemi s privatnošću 
(Atkinson i Young, 2001, 120). Istraživanja pokazuju da je među tetoviranima u 
većem postotku prisutna ovisnost o duhanu, alkoholu i opojnim drogama, bračni 
problemi, usamljenost i nemogućnost ostvarivanja veze, sklonost depresiji i poči- 
njenju zločina (Szucs&ki, 2013, 72). Richard S. Post smatra da tetovirane osobe 
imaju stanovite probleme u ponašanju. Nenad Radović i Zoran Đurđević navode 
jedno istraživanje provedeno 2002. godine među kanadskim srednjoškolcima koje 
je pokazalo vezu između tetoviranja (i piercinga) i protupravnoga, odnosno rizič- 
noga ponašanja (Deschesnes et al., 2006, 385). Slično francusko ispitivanje otkrilo 
je povezanost između tetoviranja i uživanja alkohola, a 2015. u Londonu prove- 
deno je istraživanje koje je posvjedočilo kako su tetovirane osobe u znatno većoj 
mjeri sklone verbalnoj agresiji, bijesu i nepopustljivosti (Swami et al., 2015, 150). 

Glede tetoviranih simbola razlikuju se tzv. mirne tetovaže od onih koje nose 
agresivnu poruku. Zato mnoge policije unose u svoje kartoteke i tetovaže koje 
počinitelji kaznenih djela imaju na svojim tijelima. Kriminalisti pak iz tih tetovaža 
“iščitavaju“ poruke. Među kriminalcima najpoznatije tetovaže su suze (upućuju 
na broj osoba koje zatvorenik ubio), antisocijalne poruke, brojčane kombinacije 
(88 — nacisti, 23 — skinheadsi, 713 — članovi meksičke mafije u Houstonu) i 
kratice (primjerice FAIM za irsku mafiju) (usp. CBSA, 2008). 

Mađarska je policija 2017. uvela sustav ALFONZ za detektiranje počinitelja 
kaznenih djela. U naputku državne policijske uprave za provedbu primjene toga 
sustava navedeno je da u opisu počinitelja kaznenih djela, čak i onih za koje 
postoji osnovana sumnja, obvezno trebaju biti navedene tetovaže te moraju biti 
fotografirane iz raznih kutova (usp. ORFK, 2017). O učinkovitosti takve eviden- 
cije svjedoči i policijsko izvješće o slučaju iz županije Csongr&d (danas Csongr&4d- 
Csan4d) sa sjedištem u Szegedu. Jedan 26-godišnji mještanin 28. svibnja 2018. iz 
obiteljske je kuće u Csongradu otuđio zlatni lančić i gotovinu. Prilikom žurnoga 
napuštanja objekta u koji je provalio vidjeli su ga neki građani i uočili njegove 
tetovaže. Na temelju opisa počinitelj je samo deset minuta kasnije već bio prona- 
đen i uhićen. Kod njega su pronađeni otuđeni predmeti te je priznao djelo (usp. 
Magyar Rendčrsćg, 2018). 

Svemu naprijed navedenomu treba međutim dodati da je napose u zadnjem 
desetljeću tetoviranje postalo modom u krugu mladeži i da nemali broj mladih u 
biti samo oponaša svoje uzore (sportaše, glumce, pjevače), pa se naprijed nave- 
deni motivacijski čimbenici na njih ne odnose. Tetovaže su postale općeprihva- 
ćene, njih pokazuju i njima se diče u časopisima i televizijskim programima, čime 
utječu i na djecu. 


1.3. Poslovni svijet i tetovaže 


Poslodavci imaju pravo na određivanje pravila odijevanja (eng. dress code), 
pa tetovaže pri zapošljavanju mogu biti nepremostive zapreke (Heka i Harkai, 
2019, 17). U članku objavljenom 17. travnja 2018. na mrežnoj stranici Salary.com 

navedeno je kako na tržištu rada imaju vrlo negativan učinak. Čak 76% upitanih 
poslodavaca izjasnilo se je da osobe s tetovažom i piercingom ne bi zaposlili, 
a 39% njih smatra da bi tetovirani zaposlenici u lošem svjetlu prikazali svojega 
poslodavca (Salary.com, 2018). Spomenuta studija Pew Research Centera poka- 
zuje da blizu 40% Amerikanaca starih između 18 i 29 godina ima barem jednu 
tetovažu. Glede stupnja obrazovanja među tetoviranima zabilježeno je samo 10% 
njih sa završenim fakultetom, odnosno 20% onih sa srednjom stručnom spremom. 
Uočljivo je to i da je veći postotak tetoviranih bio među onima bez obitelji ili ra- 
stavljenima. Najveći dio njih zaposlen je u poljoprivredi (22%), zatim u ugostitelj- 
stvu, turizmu i rekreaciji (20%) te na području umjetnosti, medija i zabavne indu- 
strije (16%). Najmanje postotak tetoviranih u vladinim je službama i upravi (8%). 

Prema istraživanju u Hrvatskoj 700 ispitanika (od kojih 47% visoke stručne 
spreme), dvije trećine Hrvata (67%) pokazalo se je tolerantnima prema osobama 
s tetovažama, a 33% nema simpatija prema tomu običaju. Negativno mišljenje o 
tetoviranima ima svaka peta osoba, smatrajući ih nesigurnima, problematičnima, 
nestabilnima, buntovnima, a tetovirane osobe misle za sebe da su su kreativne, 
slobodoumne, avanturističke, autentične i njeguju individualnost (Moj Posao, s. 
a.). U poslovnom svijetu protivnicima tetovaža osobito smetaju tetovaže na licu 
(45%), na vratu (29%) i na vidljivom dijelu ruke (20%). No, čak se i tetovirani 
ispitanici slažu da djelatnici u zanimanjima koja zahtijevaju visok stupanj povje- 
renja, kao što su učitelji, liječnici i odvjetnici, ne bi trebali imati tetovaže ili bi ih 
trebali prikriti, iz čega proizlazi da i među njima veće povjerenje imaju oni bez 
tetovaža. 


2. Monoteističke religije i tetovaže 


Židovi i muslimani smatraju čak i fotografije ljudskoga lica nepoželjnima, a 
tetoviranje kao žigosanje tijela ili lica težak je grijeh. Kršćani nemaju izričitu 
zabranu tetoviranja, ali također ne gledaju blagonaklono na urezivanje biljega 
na tijelu. Vjernici kršćani, židovi i muslimani prihvaćaju da su čovjekovo tijelo i 
lice dar Božji te se nikakva korekcija (osim dakako medicinski nužnoga zahva- 
ta) ne smiju na njima vršiti. Njima tetovaže ne znače uljepšavanje, nego dapače 
oštećivanje ili sakaćenje ljudskoga tijela. Tetovaže su trajne i teško uklonjive, što 
predstavlja problem kada se tetovirana osoba prestane identificirati s porukom 
koju nosi na tijelu ili licu (tzv. tattoo regret). 


2.1. Judaizam 


Zabrana tetoviranja potječe iz Staroga zavjeta, gdje je pisano: »Ne urezujte 
zareza na svome tijelu za pokojnika; niti na sebi usijecajte kakvih biljega. Ja sam 
Jahve!« (Lev 19,28). Židovi tetovažu smatraju stalno vidljivim znakom kršenja 
Tore i primjerom idolatrije (Radn6ti, 2016). Talmud propisuje da je zabranje- 
no »na sebe tetovirati ime ili simbol nekoga idola, jer time čovjek izražava da 
se nalazi pod vlašću toga idola« (Kraus, 2011). Rabin Baruch Oberlander, vođa 

Ortodoksnoga rabinata u Budimpešti i čelnik hasidskoga pokreta (Ch4b&d Luba- 
vics) smatra kako se zabrana propisana Torom odnosi na sve vrste tetovaže, samo 
što Biblija izriče zabranu urezivanja tekstualnih poruka i figurativnih prikaza, a 
zabrana je nefigurativnih tetovaža rabinskoga podrijetla (Talmud, Mćkot 21a., 
Oberlander 2017, 18.). Mišljenja rabina podijeljena su oko toga je li vjernik na- 
kon obraćenja dužan ukloniti tetovaže sa svojega tijela, smiju li se one uopće biti 
uklonjene ili trebaju biti prebojane tako da budu nevidljive. Rabinski responzumi 
(odgovori rabina na postavljena im pitanja) polaze od toga da su zabranjeni i teto- 
viranje i tetovaža, pa zato postojeća tetovaža ne treba (i ne smije) biti uklonjena, 
odnosno prebojana. Ipak, nemali broj rabina smatra kako je preporučljivo da se 
obraćenik oslobodi tetovaže, kako ne bi ostalo traga ranijemu grijehu. Rabini koji 
dopuštaju da se ranija tetovaža preboji smatraju da u takvim slučajevima nije riječ 
o novoj tetovaži, nego o poništavanju ranije. Uklanjanje tetovaže obavlja se uz 
lasersku tehnologiju, što je također u suprotnosti s Torom, jer pri tom zahvatu na- 
staje rana, a Tora propisuje da si čovjek ne smije nanositi nikakve ozljede i rane na 
tijelu. Zato neki uklanjanje tetovaža obavljaju podvrgavanjem plastičnoj operaciji. 

Još veći prijepor predstavljaju slučajevi kada si je netko dao tetovirati neka- 
kav vjerski simbol ili poruku. Talmud propisuje da tetovaža s Božjim imenom 
ne smije biti vidljiva, pa ju tetovirani uvijek treba prekriti. Elijahu B4ksi-Doron, 
bivši glavni sefardski rabin Izraela, smatra da takav natpis ne samo smije, nego i 
treba biti uklonjen, jer on sam po sebi »simbolizira otpor Božjoj volji« (Oberlan- 
der, 2017, 18.). 

Naposljetku, spomenimo i to da postoji problem pogreba tetoviranih židova. 
Rašireno je mišljenje kako tetovirane osobe nije dopušteno pokopati na groblji- 
ma ortodoksnih židova, što nije sasvim točno. Naime, židovske pogrebne udru- 
ge imaju pravo odlučiti o tom hoće li takvu osobu pokopati na svojem groblju. 
S obzirom na to da je tetoviranje zabranjeno, pojedine pogrebne udruge mogu 
uskratiti dopuštenje da preminuli bude sahranjen na njihovu groblju. No, to se 
rijetko događa (Benjaminson, 2012). 

Posebno bolno pitanje predstavljaju tetovaže osoba koje su preživjele naci- 
stičke logore smrti i holokaust. Logoraški broj, koji im je obično tetoviran na 
lijevoj podlaktici, tim je ljudima svjedočanstvo o patnjama kroz koje su prošli. 
Praksa tetoviranja uvedena je 1941. u Auschwitzu, a naredne godine i u Birkena- 
uu. Logoraški broj služio je za lakšu identifikaciju zatvorenika, ali je bio i sred- 
stvo dehumanizacije, jer su ti ljudi time gubili svoja imena i osobnost (USHMM, 
2019). Rabi Oberlander s tim u vezi spominje da je Njemačka 1965. ponudila 
isplatiti tisuću dolara svakomu preživjelomu židovu koji bi bio voljan plastičnom 
operacijom ukloniti tetovirani broj s ruke. Jedna žena kojoj je u Auschwitzu uti- 
snut taj broj obratila se je s pitanjem rabinu Ephraim Oshryju htijući znati smije li 
sudjelovati u tom programu (USHMM 2019). Rabin Oshry, koji je o holokaustu 
napisao četiri knjige, svoj je odgovor objavio u rabinskom časopisu Hapardes u 
New Yorku (god. 39, br. 6, 5725, adar 1, str. 10) (Isto). Tvrdio je da su nacisti 
tetovirali brojeve na ruke židovskih logoraša s ciljem njihova ponižavanja, želeći 
poručiti da oni nisu ljudi, nego samo brojevi, pa zato židovi trebaju nositi te te- 

tovaže. Tim prije što su one postale simboli ponosa, ali ujedno i optužnica za sva 
zlodjela koja su im učinjena (Teshuvot Mima'amakim 4:22) (usp. Zivotofsky, s. 
a.; Oshry, 2014). S tim gledištem nije se složio rabin Amstel Meir, glavni urednik 
halakhičkog časopisa Hamaor, koji je također izlazio u New Yorku (Oberlander, 
2017, 21.). On je, naime, zastupao mišljenje da ljudi ne smiju biti prisiljavani na 
to da podnose nepodnošljivu duševnu bol time što cijeloga živote nose tetovirani 
broj koji ih podsjeća na zlo koje im je naneseno. Zadnjih godina pojavio se je novi 
problem u židovskoj zajednici — pripadnici novih naraštaja daju si na podlaktice 
tetovirati logoraške brojeve svojih djedova i baka, što je u suprotnosti s vjerskim 
propisima. 

U vezi s nacističkom tetovažom vrijedi spomenuti i sudski postupak koji je 
pokrenut zbog toga što se je jedan muškarac (kasnije se je ispostavilo da je član 
Nacionalne demokratske stranke i gradski vijećnik u Berlinskoj skupštini) 2015. 
godine pojavio na bazenu u Oranienburgu s tetoviranom porukom Jedem das 
Seine (“svakomu svoje") nas leđima (JTA, 2016). Taj slogan nacističkoga logo- 
ra u Buchenwaldu izazvao je pažnju jednoga mještanina židova, koji je podnio 
tužbu protiv tetoviranoga muškarca (Zsido.com, 2015). Pravnici su nakon duže 
polemike zaključili da javno pokazivanje takve tetovaže podliježe sankciji, pa je 
prvostupanjska presuda (uvjetna kazna lišenja slobode u trajanju od šest mjeseci) 
u žalbenom postupku 2016. godine preinačena u bezuvjetnu zatvorsku kaznu u 
trajanju od osam mjeseci (Zsido.com, 2016). 


2.2. Islam 


Islam dopušta i ženi i muškarcu uljepšavanje i ukrašavanje, ali zabranjuje laž- 
nu i umjetnu ljepotu. Tetoviranje se smatra oštećivanjem, poružnjivanjem tijela, 
ujedno i prijevarom te djelom koje potječe od zla. Čovjek je od Boga dobio svoje 
tijelo i u istom stanju ga mora očuvati i vratiti. Tijelu ne smije biti nanijeta šteta i 
bol, a bockanje iglama i ubrizgavanje boje u njega upravo je to. Zbog toga tetova- 
ža mora što prije biti uklonjena medicinskom intervencijom (operacijom), potom 
je potrebno zaliječiti ranu i pokajati se zbog zloga djela (Islamska zajednica BiH, 
2010). Najstrože je zabranjeno ubrizgati tintom u tijelo kuranske stihove (ayah, 
ayet) ili hadis (priopćenja o životu, običajima i učenju proroka Muhameda), jer 
time tijelo postaje nečisto. S obzirom na to da muslimani u toalet ne smiju uni- 
jeti svete stvari, a tetovažu ne mogu skinuti sa sebe i ostaviti ju izvan zahoda, to 
povećava počinjeni grijeh. Zato muslimani smatraju prokletima i osobu koja je 
načinila tetovažu i tetoviranoga (Topoljak, s. a.). Unatoč tomu, tetoviranje je kao 
moda, dakako, prisutno i među muslimanima. Više novinskih napisa svjedoči o 
teško narušenim obiteljskim odnosima (primjerice između oca i sina) zbog sli- 
jeđenja zapadnjačke mode tetoviranja. No, postoji i problem u vezi s obrednim 
pranjem prije pokopa preminulih osobama, jer nekada muslimanske zajednice 
odbijaju dati pristanak na to (Koyuncu i Telišman, 2010). 

Iako se Kuran izrijekom ne izjašnjava o tetovaži, hadisi izriču zabranu. Tako 
Ibn Kesir navodi kastriranje i tetovažu kao načine na koji se vrši izmjena čovje- 
kova izgleda (Admin, 2014). 

3. Katolička crkva 


Katolička crkva izrijekom ne zabranjuje tetovaže, ali svećenici upozoravaju 
da je Bog čovjeka stvorio na svoju sliku i priliku, pa stoga tetovaže, uključuju- 
ći i kršćanske simbole, znače suprotstavljanje Njegovoj volji (Kereszteny, 2014). 
Tetoviranje je poganski običaj, uništavanje ljudskoga tijela i samokažnjavanje 
(Pavić, s. a.). Već smo spomenuli da sveti apostol Pavao u Prvoj poslanici Ko- 
rinćanima piše: »Tijelo vaše hram je Duha Svetoga koji je u vama, koga imate 
od Boga, te niste svoji. Jer kupljeni ste otkupninom. Proslavite dakle Boga u 
tijelu svojem!« (1 Kor 6,19—20; usp. Schumacher, 2022; Redakcija, 2021). Drugi 
vatikanski koncil u pastoralnoj konstituciji Gaudium et spes od 7. prosinca 1965. 
izražava da čovjek svoje tijelo, koje je od Boga stvoreno i određeno da uskrsne u 
Posljednji dan, mora smatrati dobrim i vrijednim te časti (usp. GS). 

Dakle, ni židovi ni muslimani ni kršćani ne smiju se isticati svojom vanjšti- 
nom, a tetovažom želi biti izazvana pažnja i usredotočenost na poruku ili simbol 
nacrtan na čovjekovu tijelu. Franjevac Ivo Pavić svjedoči kako je jedna mlada 
djevojka nakon obraćenja patila zbog lika Budhe koji je imala tetoviran na tijelu 
sve dok ga nije laserskom operacijom dala ukloniti. Isto je tako jedna žena zbog 
lika zmaja na suprugovim leđima pala u depresiju i zatražila rastavu (Pavić, s. a.). 


Zaključak 


Povijest obilježavanja ljudskoga tijela raznim znakovima i simbolima seže u 
daleku prošlost. Znakovita je za plemenske kulture, ali je potkraj 20. stoljeća iz 
američkoga subkulturnoga kruga putem medija, filma i popularne glazbe proši- 
rena diljem svijeta. Potvrdila se je opravdanost izreke koja se povezuje s Eleanor 
Roosevelt, a prema kojoj umni ljudi raspravljaju o idejama, srednji sloj je usredo- 
točen na događaje, a tzv. obični ljudi bave se životima drugih ljudi. Dakle, ti po- 
tonji čitaju žuti tisak, gledaju televizijske emisije o slavnima te nastoje oponašati 
odijevanje, frizure, tetovaže sportaša, glumaca i pjevača koji su im uzori. 

Vjerski pravni sustavi zabranjuju tetovaže, kao vid idolatrije i uništavanja tije- 
la. Iako je ta zabrana jasnije izraženija kod židova i muslimana, ona nije prihvat- 
ljiva ni kršćanima. S jedne strane, unošenje boje u organizam ugrožava zdravlje, 
a utiskivanje simbola, znaka ili teksta izaziva bol i znači sakaćenje ili oštećenje 
tijela, koje je slika Božja. Osim toga, može izazvati poteškoće i pri zapošljavanju, 
pa tako u nekim zemljama u policijsku službu ne primaju osobe s tetovažom, neki 
poslodavci ne žele u ugostiteljstvu, avioprijevozništvu i dr. zapošljavati tetovirane 
osobe. Nerijetko se događa da ljudi kasnije požale zbog tetovaže, pa ju žele uklo- 
niti, što izaziva dodatnu skupu i bolnu medicinsku intervenciju. Njihovi primjeri 
svjedoče nam da nije dobro zbog modnih hirova trajno promijeniti tjelesni izgled. 

The Tattoo Issue in Judaism, Islam and Christianity 
Ldszi6 Heka* 
Summary 


The tattooing of human skin has been practised since ancient times. Tattoos had 
multiple meanings in tribal cultures. The ritual rendered the members of the tribe 
equal members of the community, advanced their social rank, allowed them to carry 
out new functions, and was a demonstration of their ability to endure pain; also, the 
tribe was defined and made recognizable as a result of its rituals. Rituals similarly 
affected individual members for they helped identity development of both the indi- 
vidual and the community. 

The custom was adopted by sailors and brought by them to Western civilization, 
while this type of ,marking" had long existed in the East. In the beginning, sailors, 
prostitutes, slaves and convicts were tattooed. In mid-twentieth century tattooing 
was taken over by American street gangs from Japanese yakuza clans. It finally be- 
came a global fashion trend in recent decades and came to affect a large part of the 
European population through the American subculture. Yet Judaism, Christianity, 
and Islam — as religious legal systems — do not view this form of bodily self-harm 
favourably. Believers — be they Christians, Jews or Muslims — see the human body 
and face as a gift from God and therefore no correction thereof (excepting medical 
interventions) — tattooing in particular — may be performed. In this paper the views 
on tattooing of these three legal systems are presented. 


Keywords: tattooing; tattoo; body; face; Judaism; Islam; Christianity 

